For fjerde år i træk er Nisseskoven ved Thise åbnet op, hvor familier kan tage ud og komme i lidt ekstra godt julehumør. Der er sat bamser rundt omkring i området, som alle er juleklædt i bedste stil med blandt andet nissehuer. Nisseskoven er også velbesøgt – det er blandt andre familien Nørager, hvor sønnen Oliver og farmand søndag var på jagt i skoven. -	Vi synes, det er helt vildt hyggeligt, og det er helt vildt godt fundet på også, at man kan tage sådan en størrelse (Oliver red.) med herop og lave sådan nogle juleting, siger David Seerup Nørager. Frivillige står bag Det er ikke julemandens hjælpere i den klassiske forstand, der står bag Nisseskoven ved Thise, men derimod to vennepar. Idéen til den nu populære attraktion kom til dem for fire år siden, mens de var på en indkøbstur. -	Vi så to alfer, og vi går tit ture sammen heroppe, og så tænkte vi, at vi kunne gemme de to alfer, og se, om det var noget, folk lå mærke til, men det var det bestemt ikke, fortæller Birthe Falk Mikkelsen. Selvom det altså ikke var nok i første omgang, så pyntede de skoven endnu mere op, og det gav pote. Nu bliver Nisseskoven besøgt af flere hundrede gæster i løbet af julemåneden. -	Vi får så meget positiv feedback på det. Børn, voksne og ældre mennesker, alle snakker om, hvor fantastisk det er, siger Jane Hjort Matzen, som er den anden initiativtager. Bamserne er doneret Har man selv indleveret en bamse til Birthe og Jane, så kan man altså måske gå på jagt efter gammel, svunden kærlighed. De har ikke talt antallet af bamserne i skoven, men de vurderer, at der er 2-3000 – alle doneret af lokale borgere. -	Vi får sække med folks aflagte julepynt frem til februar, og dem går vi igennem, og nogle lægger vi i en bunke, hvor vi tænker, at den skal repareres, fordi den mangler et øje, siger Jane Hjort Matzen. Det er især lyden af de glade børn, der gør det store arbejde det hele værd – og derfor regner de også med at fortsætte i fremtiden. -	Så længe vi har interessen for det, og vi har lidt hjælp fra baglandet, så tror jeg, at vi fortsætter nogle år endnu i hvert fald, siger Birthe Falk Mikkelsen. Se hele indslaget fra Nisseskoven:

Opsummering:
Søndag var første søndag i advent, og det blev indledt med vaskeægte julehygge i en nordjysk skov, som er fyldt med nisser.